Papersnake/gushiwen huggingface dataset:
赁宅
王禹偁（宋代）

萍流匏系任行藏，惟指无何是我乡。
左宦只抛红药案，僦居犹我玉泉坊。
白公渭北眠村舍，杜甫瀼西赁草堂。
未有吾庐莫惆怅，古来贤达尽茫茫。
和颖上人南徐十咏 其七 鹤林寺
梅尧臣（宋代）

松竹暗山门，飕飗给青吹。传闻宋高祖，旧宅为兹寺。

地以黑龙升，经因白马至。何必问兴亡，山川应可记。
农夫叹
李若水（宋代）

伤哉野老村下居，瘠田几亩聊自鉏。
卒岁辛勤输税外，倒囷试量无斗储。
牵衣索饭儿啼苦，妇姑相将挑叶煮。
携家趁食奔四方，拚却饿死官路旁。
题祖山人池上怪石
张碧（唐代）

寒姿数片奇突兀，曾作秋江秋水骨。先生应是厌风云，

著向江边塞龙窟。我来池上倾酒尊，半酣书破青烟痕。

参差翠缕摆不落，笔头惊怪黏秋云。

我闻吴中项容水墨有高价，邀得将来倚松下。

铺却双缯直道难，掉首空归不成画。
示病
韩淲（宋代）

示病原非病，爱闲方始闲。水边宁欠水，山外更多山。

我岂要人拙，人应嫌我顽。腊穷春又立，梅雪共斑斑。
放言五首
刘克庄（宋代）

有酒聊排闷，无书可订顽。
君看鸾铩羽，不若早知还。
画山水图歌
宋濂（明代）

远山刷翠宫眉弯，一江横绕罗带环。
沙矶互作犬牙入，水痕初落犹斑斑。
渔舟三两自何处，后先撑出芦花湾。
解网得鱼长尺半，沽酒踏破荒烟酸。
西南冥茫见楼阁，朱碧隐现青云端。
不知神仙何洞府，但见白道屈折蛟蛇蟠。
月明如霜夜将午，定有笙鹤来瑶坛。
松间醉坐谁氏子，羊裘棕霡逍遥冠。
岂非东蒙山中旧隐士，面目犹带河朔风尘顽。
《黄庭》懒读尚衔袖，仰视松叶秋翻翻。
我生素有山水癖，向之不觉开心颜。
恍如西上黟川滩，卧听滩水流潺湲。
又如东对仙华山，青天飞下千巑岏。
岩雪藏阴凝太素，窦泉溅沫排空寒。
便将此地穷天慳，青鞋布袜恒跻攀。
莲花五色犹未吐，昼明夜照如神丹。
人言绝顶有风穴，高入苍莽天曼曼。
天曼曼兮气盘盘，融作玉瀣从空漙。
服之龟鹤共长久，一任人寰日月双跳丸。
白台为我梳仙鬟，双成为我开琼关。
吁嗟乎！吾将终老山之间。
吁嗟乎！吾将终老山之间。
春日田园杂兴
吴㻦（宋代）

野水浑边戏乳鹅，疏篱缺处晒耕蓑。草青随意牛羊卧，门静无耕燕雀多。

夫倦倚犁需妇馌，翁欢击壤和孙歌。新来别有营生计，又喜巡檐住蜜窠。
相逢行别朱大复比部
吴梦旸（明代）

请君为我止，听我《相逢行》。
相逢恍若昧平生，颜色可疑心事明。
但云两人天所成，安能百岁无合并。
眼中不觉乡国远，一日携手长安城。
因之齿牙及余子，臧三无聊董大死。
饶他独好蓬蒿人，复使区区入君耳。
与君各抱龙门桐，朱弦九绝非不工。
今君将使《大雅》作，吾亦为君扬《国风》。
洋洋入人无上下，君方在朝吾在野。
纵君寡合我更穷，忍向悠悠希作者。
作者有如君，吾何怨幽独。
即来遗我珠十斛，用之字字荒年谷。
无端别掷书一行，我正悲酸不能读。
直从野夫论时事，其间奚止三痛哭。
野夫痛哭思上书，忧愤不知臣分疏。
君谓斯言胡草草，在君言之犹患早。
况乃祢生衣褐衣，眇小谁容言是非。
所惜为郎不赐见，岂其遂忘巨鹿战。
一论往事心胆寒，更无长策求治安。
皇华漫咏日出处，鲸鲵昼夜兴狂澜。
相沿犹号女主国，叛逆底须勤县官。
及今所恃在天险，慎勿苟且遗三韩。
斯言特地向君吐，知君矫矫存忠肝。
嗟嗟壮士无由得，濒海经营汤信国。
其时训诰绝岛夷，卓矣高皇先远识。
乾坤全仗开辟功，亿载绵绵由帝力。
近日曾颁罪己诏，俄顷河山尽增色。
明朝送子去朝天，自今更始理必然。
人人建白惟恐后，中有几人如子贤。
世上无非子能事，不忍使子名空传。
野夫高枕娱白日，何妨音响相周旋。
所思在此劳梦寤，合眼已睹中兴年。
梦来原识到家路，参差芳草衡门前。
自桂林奉使江陵途中感怀寄献尚书
李商隐（唐代）

下客依莲幕，明公念竹林。纵然膺使命，何以奉徽音。

投刺虽伤晚，酬恩岂在今。迎来新琐闼，从到碧瑶岑。

水势初知海，天文始识参。固惭非贾谊，惟恐后陈琳。

前席惊虚辱，华樽许细斟。尚怜秦痔苦，不遣楚醪沈。

既载从戎笔，仍披选胜襟。泷通伏波柱，帘对有虞琴。

宅与严城接，门藏别岫深。阁凉松冉冉，堂静桂森森。

社内容周续，乡中保展禽。白衣居士访，乌帽逸人寻。

佞佛将成传，耽书或类淫。长怀五羖赎，终著九州箴。

良讯封鸳绮，馀光借玳簪。张衡愁浩浩，沈约瘦愔愔。

芦白疑粘鬓，枫丹欲照心。归期无雁报，旅抱有猿侵。

短日安能驻，低云只有阴。乱鸦冲晒网，寒女簇遥砧。

东道违宁久，西园望不禁。江生魂黯黯，泉客泪涔涔。

逸翰应藏法，高辞肯浪吟。数须传庾翼，莫独与卢谌。

假寐凭书簏，哀吟叩剑镡。未尝贪偃息，那复议登临。

彼美回清镜，其谁受曲针。人皆向燕路，无乃费黄金。
舟中咏落景余清晖轻桡弄溪渚之句盖孟浩然耶
陆游（宋代）

古祠照沧波，老木閟云洞。
轻舟不摇楫，正用一风送。
汲井漱甘液，扫榻寓幽梦。
所恨山未深，城笳听三弄。
游青山因过西庄
李之仪（宋代）

青山忽相值，一笑脱征衫。未就三都赋，聊寻五柳潜。

并游虽得三，作阔更愁兼。问字终忘倦，言归但小惭。

旁求须作相，未聘且耕岩。赠别无多语，禔身要律贪。
木犀五首·清
张明中（宋代）

冶蕊倡花浪说馨，艳姚妖魏眩双明。
黄金四出薰兰麝，个是花中第一清。
贝州未破书寄王子直司徒
刘敞（宋代）

孤城死地尚瞧盱，智勇俱当竭蹶趋。
贫且贱焉真耻也，壮之良蹶盖行乎。
料无豪杰同吴反，阴有神灵助汉诛。
深怪先登少瑕叔，不应时论惜蝥弧。
少年游
杨亿（宋代）

江南节物，水昏云淡，飞雪满前村。千寻翠岭，一枝芳艳，迢递寄归人。

寿阳妆罢，冰姿玉态，的的写天真。等闲风雨又纷纷。更忍向、笛中闻。
十月二十二日纵步至教谕谢君所居爱其幽胜而庭植道源诸友见寻烹茗奕棋小酌而归因成二绝句 其一
李光（宋代）

城隅诘曲趁溪斜，遥望青帘认酒家。行过小桥沙路尽，忽逢菡萏一池花。
将游嵩少题石淙
吕本中（宋代）

南山吐云柳絮飞，北山之外烟草微。南山北山日在眼，问公此去何时归。

石淙山水更奇绝，水怒决石山崩摧。长空无声晓色静，忽听万壑悬惊雷。

珊瑚缺折玉破碎，月落倒卷从天回。中流险绝不须道，笑侮滟滪怜离堆。

平生好事心突兀，时于图画见仿佛。褰衣度水公莫畏，何须苦避蛟龙窟。

明朝更作嵩少游，五更绝顶看日出。
答李端叔
苏轼（宋代）

若人如马亦如班，笑履壶头出玉关。
已入西羌度沙碛，又来东海看涛山。
识君小异千人里，慰我长思十载间。
西省怜君?一作邻居?时邂逅，相逢有味是偷闲。
先公有浮山诗因忆旧游敬步原韵·响雪廊
张廷璐（清代）

修廊云锦丽，涧水桃花香。张公留遗踪，丹井依平冈。

寒泉激危石，响雪奔飞梁。溪喧心愈静，炎蒸有余凉。

杳霭散云影，澄碧涵天光。烟林互苍莽，幽邃安可量。

别来岁月遒，结想徒茫茫。
题雉山禊亭
张栻（宋代）

一曲清江正可怜，隔江新竹露娟娟。
好风成我曲肱梦，起看飞云度碧天。
学吟
张炜（宋代）

骚豪矢口便成诗，全异推敲炼句迟。
一字下平摇不动，数联生句稳难移。
池塘春草英灵处，水月梅花颖悟时。
我亦学吟功未进，每将此理扣心师。
中秋约友不至
黎贞（明代）

四时皆有月，中秋更可人。凉露洗天骨，万里无纤尘。

好友期不至，独酌无相亲。辜负清夜景，何人共论文。
燕子矶
徐延寿（明代）

冯夷吹浪啮山根，云树千重暗白门。故垒尚闻双燕语，空江曾白六龙奔。

杨花暮雪行人路，杜宇春风古帝魂。扣枻中流频唤酒，客情难遣是黄昏。
送张伯修省干归省重庆府一首
度正（宋代）

我昔赴英英，涪陵见尊公。
尊公一世豪，一饮能千钟。
君时年尚少，已有尊公风。
举动如成人，吐语非凡童。
别去已十载，一笺不得通。
忧患催我老，飘流寄西东。
逐食来益昌，执经司学宫。
故人昂昂来，天涯复相逢。
怜我久憔悴，访我寂寞中。
相从不知极，春去秋复冬。
慈亲促归辀，归步留无从。
入则孝与悌，出则信与忠。
君看语孟篇，问学何终穷。
寸阴如隙驹，大道如冥鸿。
重来定何时，愿言加新功。
龙脊
陈似（宋代）

峡水渊流测益深，砥平鳌脊介江心。
簿书丛里逢休假，云水光中欣访寻。
拂石四题鸡子卜，檥舟三听竹枝音。
时和挝鼓同民乐，快喜春阳逐众阴。
浦口临江楼用壁间韵
觉罗桂芳（清代）

独上高楼眼界空，茫茫百感忽无穷。祥金或恐遗沙外，阳鱎何由入钓中。

幸已此心盟水白，却愁老眼障纱红。醉翁门下重传附，可许根因证始终。
种碧映山红於新坟
梅尧臣（宋代）

年年杜鹃啼，口滴枝上赤。
今同苌弘血，三岁化为碧。
因移新冢傍，颜色照松柏。
山斋戏书绝句二首
欧阳修（宋代）

经春老病不出门，坐见群芳烂如雪。
正当年少惜花时，日日春风吹石裂。
空中歌三首 其一
葛玄（隋代）

真人昔遗教，悯念孤痴子。嬖邪不信道，祸乱由斯起。

身随朝露不，悔恨何有己。罪大不可掩，流毒将谁理。

冥冥未出期，劫尽方当止。转轮贫贱家，仍复为役使。

四体或不完，蹩躠行乞市。不知积罪报，怨天神不恃。

大道常无为，弘之由善始。吾今获轻举，修行立功尔。

三界尽稽首，从容紫宫里。停驾虚元中，人生若流水。

临别属素翰，粗标灵妙纪。
怀樗寮
释绍昙（宋代）

半生鱼佩解黄金，泉石郊坰得趣深。
幽兴发时闲副墨，俗尘捐处静观心。
圣贤炉冶鎔声色，妙密工夫铿古今。
遐想莲居驰梦远，不应轻易到瑶林。
偈颂一百零四首
释绍昙（宋代）

光明幢，如来藏。
八面玲珑，十方通畅。
试佛祖大病之疮疣，见鬼神幽愁之情状。
抬你斧，抬你娘，
抬上方丈，洞山宁免无根谤。
侍宴池上
黄裳（宋代）

来侍君王看物华，紫微深处宴忠嘉。万年献寿金卮酒，百世尊王绮席花。

振鹭朋从灵沼阔，游鳞音耗綵丝斜。仙源此景须吟尽，留与人寰处处誇。
题李遵道枯木图为建安朱炯作
蓝智（明代）

君家枯木称小李，老干杈枒翠微里。忽看怪石起陂陀，复有疏篁映秋水。

年年雨露长莓苔，落叶悲风惨澹来。日暮天寒鬼神护，深山大泽栋梁材。

牧童樵子不敢近，似有龙蛇此中隐。故将露叶拂晴柯，曾倚云根长春笋。

李侯画竹世有名，偶见此图双眼明。山中黄绮操同古，林下夷齐节独清。

炯也曾为玉京客，挂席海天秋月白。琅玕在谷灵凤栖，珊瑚出水神鱼泣。

我本野人溪上居，疏篁古木临阶除。息阴时复朝隐几，汗简徒劳晚著书。

已知樗散非时用，回首何须万牛重。桃李花多漫得春，松柏青青岁寒共。
次韵林梅卿尚书新塘之什
黄公度（宋代）

翚翼东西势欲翔，高怀卜築白云乡。
虾须半卷山排闼，属玉双飞水拍塘。
天上功名身未老，年来邱壑意何长。
万间广厦须公办，政恐徵书下建章。
南都遇前嘉鱼刘令言游闽岭作此与之
徐铉（宋代）

我持使节经韵石，君作闲游过武夷。
两地山光成独赏，隔年乡思暗相知。
洪涯坛上长岑寂，孺子亭前自别离。
珍重分岐一杯酒，强加餐饭数吟诗。
客有善画者取予所和归去来辞图之成轴仍为老
吴芾（宋代）

劳苦形骸不自知，朝来始向画图披。
可怜憔悴今如许，更不归休待几时。
过居庸关
李重华（清代）

太行东骛正回环，界截烟云是此间。九土横分雄地轴，三边总此扼天关。

羽书报捷风雷迅，戍卒承平虎豹闲。此去汉南皆枕席，马蹄思踏贺兰山。
渔家傲（咏鱼篮观音）
寿涯禅师（宋代）

深愿弘慈无缝罅。乘时走入众生界。窈窕丰姿都没赛。提鱼卖。堪笑马郎来纳败。

清冷露湿金襽坏。茜裙不把珠缨盖。特地掀来呈捏怪。牵人爱。还尽许多菩萨债。
颂石头和尚草庵歌
释印肃（宋代）

破后还将茅草盖，雨过风吹无罣碍。
垢衣那肯便抛遗，切恐众生难理会。
题蒋荣青观察池塘夜雨图
叶树东（清代）

梅花如雪绮筵开，官阁书声亲听来。我是吹笙王子晋，十年三度到蓬莱。
解佩令 咏蟋蟀
孙兰媛（清代）

凉生篱畔。风清庭院。听莎鸡、一声轻啭。咽露吟秋，却催起、眉峰愁案。

再休来、絮人肠断。

阶前频唤，床头低叹。这情怀、谁堪分辩。岁岁秋高，向金笼、十分雄健。

半闲堂、霜飞蛩怨。
水龙吟 张大经寓第牡丹
张之翰（元代）

旧时来往燕都，为花常向花前醉。十年一梦，鬓丝如许，尚余情味。曾见君家，后园深处，满栽姚魏。恨匆匆过了，寻芳时候，又早是、春归际。只想十分憔悴。说两株、吐花犹未。曲栏干凭，朝酣不语，为谁凝思。拟合金＊，清平妙曲，与渠相慰。怕今宵，便有无情风雨，作遮藏计。
次韵郑顾道侍郎用师字韵见赠
李纲（宋代）

昔年班列会京师，邂逅相逢只旧知。一纪此身浑似梦，中原回首不堪思。

乍欣旌旆来临日，共喜江山适意时。感慨不须谕旧事，且将强健对芳卮。
白登
刘敞（宋代）

白登计秘自堪羞，相印犹归曲逆侯。
安用熊罢三十万，平城遗有子孙忧。
齐云山中别万伯武
陈履（明代）

宛陵佳客称瑰奇，早挟飞仙南海湄。珠江穗石恣游览，下笔青海云雾披。

宝安狂生喜倾盖，邂逅相逢即相爱。交欢宁复数平原，意气相将驱北海。

别来踪迹几经年，翘首东西路四千。敬亭苍苍宛在目，相思两地隔风烟。

只今我作新安吏，宦邸过逢欢莫比。高斋三月坐春风，门下横经愧豚子。

序入新秋爽气多，檐前佳色来松萝。与君共作登高兴，白岳峰头闻浩歌。

白岳山中足幽趣，云窝每有仙人住。餐霞跨鹤任逍遥，杖舄自来还自去。

人生富贵浮云尔，何用营营恋青紫。栖霞一榻尽幽閒，与君且讲参同契。
瑞云院大树林中二首
方回（元代）

万万松杉万竹枝，人间应是少人知。
数僧潇洒相逢处，一鹤昂藏独立时。
送程乡僧之京请藏
杨闱（明代）

螭头乞法念如焚，春雨满天一锡分。谁信唐魔迷道易，不辞汉使获书勤。

蒲团夜渡黄河月，贝叶朝承紫阙云。归坐百花洲上演，三车分与老龙闻。
初宿淮口
宋之问（唐代）

孤舟汴河水，去国情无已。晚泊投楚乡，明月清淮里。

汴河东泻路穷兹，洛阳西顾日增悲。夜闻楚歌思欲断，

况值淮南木落时。
梦仙谣三首
王毂（唐代）

前程渐觉风光好，琪花片片粘瑶草。

有人遗我五色丹，一粒吞之后天老。

青童递酒金觞疾，列坐红霞神气逸。

笑说留连数日间，已是人间一千日。

瑶台绛节游皆遍，异果奇花香扑面。

松窗梦觉却神清，残月林前三两片。
听郑三弹双韵子歌
游九言（宋代）

寒窗积雪生虚明，玉壶风折层檐冰。
朱霞秀色妙公子，理弦灯檐声亭亭。
游丝两两挂孤月，双声应手无留停。
月寒照户砌虫泣，云冻出浦边鸿征。
苍蝇扑纸窗欲透，蜾蠃穴桑儿未成。
琵琶宽详双韵切，含凄尽向弦中说。
酒酣疏绮杂娱嬉，谁道壮夫心更折。
一从敌骑檐河南，学得声容难辨别。
鹧鸪金屋沸歌吹，鼠头宝陌行靴袜。
帕腰慢舞作弯弧，捉耳酹觞真折馘。
眼前犹听旧歌辞，凤韶岂独锵虞时。
罢弹三喟寝不熟，风定寒江静夜悲。
水帘洞
留筠（宋代）

九天飞坠水晶垂，不着人间一点埃。
六月惊蜚霜色皎，四时长点雨声来。
春晴野燕飞难入，月冷山风吹不开。
我欲倚藤看空翠，凭谁挂向白云堆。
平原郡王南园诗二十一首·夹芳
姜特立（宋代）

四时花木巧玲珑，夹路纷纷紫映红。
步障不须西蜀锦，相公行处裹春风。
乙丑仲冬自甯远来游阳华
李长庚（宋代）

沿崖渡水六七里，划见幽岩画屏倚。
却蹑长虹信步行，下瞰浅清皆脚底。
漫郎泉石之董狐，妙语品题良不诬。
千岩万壑果何似，吾家九疑真不如。
上元夜
苏辙（宋代）

新春收积雨，明月澹微云。
照水疏灯出，因风远乐闻。
天涯仍有节，人事竟何分。
卖酒真拘束，何时一醉醺。
送到逢吉
赵湘（宋代）

独去谁相待，全家寄旧林。
雨声乡外尽，秋色水边深。
别酒香和菊，新诗束傍琴。
将行还共立，江上起孤砧。
赋得丰城剑送李银台北上
卢龙云（明代）

夜色辉河汉，神光焕斗牛。星文看启匣，龙气望登楼。

赤堇精初看，昆吾瑞始浮。雌雄当有合，水陆用咸优。

岂比周南滞，行携蓟北游。银台倚禁直，玉陛迩宸旒。

吴市来干镆，中原静寇雠。应时须斩佞，画地可封侯。

巧冶功逾显，壮图愿渐酬。埃尘常自拭，魑魅迥生愁。

铅割羞莲锷，弹歌念蒯缑。与君含笑赠，飞梦亦皇州。
哭贾岛
李频（唐代）

秦楼吟苦夜，南望只悲君。一宦终遐徼，千山隔旅坟。

恨声流蜀魄，冤气入湘云。无限风骚句，时来日夜闻。
长安春日
强至（宋代）

白入双吟鬓，衰侵一病身。
年光不贷老，春色似欺人。
鸟破日边雾，花飘风外尘。
还将感时泪，对酒洒咸秦。
三高祠
刘寅（宋代）

人谓吴痴信不虚，建崇越相果何如。
千年亡国无穷恨，只合江边祀子胥。
访陈处士
蔡襄（宋代）

桥畔修篁下碧溪，君家元在此桥西。
来时不似人间世，日暖花香山鸟啼。
鄢大善胡琴归宜春求题 其一
陈谟（明代）

白下矶头绿树肥，宜春台上白衣归。山童把得琵琶在，惆怅开元旧谱稀。
漫成
夏伊兰（清代）

樱桃成实笋抽芽，春老西泠女士家。拆到绵衣刚欲曝，画楼恰恰落杨花。
赠家泰士兄 其一
屈大均（明代）

与尔同庚白发先，雁行零落泪痕边。遗臣最熟云南事，私史长书大历年。

松在不妨霜雪苦，梅开益使水云妍。高文典册凭君手，更补从龙传几篇。
自赞
释普济（宋代）

出林虎方怒，横冈蟒正嗔。
世无途路客，终是不伤人。
雪晴访赵嘏街西所居三韵
杜牧（唐代）

命代风骚将，谁登李杜坛。少陵鲸海动，翰苑鹤天寒。

今日访君还有意，三条冰雪独来看。
司马昭弑魏主
金朋说（宋代）

曹操师模司马昭，熔成成弑济君刀。
恢恢天纲原无漏，报施何曾差一毫。
观王右军则帖二首 其二
陶益（明代）

万丈云烟扫碧空，纵横挥剑截长虹。居然悟得真书法，果信笼鹅笔最工。
读《后汉书》作小乐府三十八章 其二十三 帝不谛
张晋（清代）

咄咄白马令，上书用露布。直云帝不谛，何怪人主怒。
阻风乡口一日，诘朝船进，雨作，再小泊雷江
杨万里（宋代）

朔吹憎船进，东暾让雨行。
云移青嶂动，鸦度白云明。
淹泊宁吾愿，吟哦且客情。
江边一株柳，憔悴似余生。
远斋用常字韵见贻次韵
赵蕃（宋代）

闲中未免和诗忙，忙里偷闲莫自妨。
一梦江山惊草草，半春风雨自常常。
桃花落去空流水，燕子归来非故乡。
世事多端付醇酎，我知公不愧平阳。
江上行
许棠（唐代）

片席随高鸟，连天积浪间。苇宽云不匝，风广雨无闲。

戍影临孤浦，潮痕在半山。东原归未得，荏苒滞江关。
读光明经舍身品
郑刚中（宋代）

摩诃萨埵真奇特，虎口捐知资福德。
却有同时畏避人，后来亦自成弥勒。
孝经诗二章
傅咸（魏晋）

立身行道，始于事亲。上下无怨，不恶于人。孝无终始，不离其身。

三者备矣，以临其民。

以孝事君，不离令名。进思尽忠，义则不争。匡救其恶，灾害不生。

孝悌之至，通于神明。
鹿苑寺
周弼（宋代）

分半作民栖，犹藏一曲溪。
鹊窥莲叶座，僧占菜花畦。
白蠹鱼销粉，青乾兽剥泥。
幸留唐刻在，相伴峻郎题。
南浦 秋海棠
苏穆（清代）

风吹艳落，剩幽芳、散作露阶痕。莫道秋容憔悴，篱菊未招魂。

镜里翠眉妆浅，料佳人、还要点朱唇。但拈来三径，粉浓脂淡，耐可赋温存。

怪底年年纤影，傍清池、寒逗绿罗裙。暗雨骤鸣蕉屋，惊梦不成春。

试看红消翠减，便深情、万种付湘云。盼夜来圆月，画帘人静伴黄昏。
出宰分宁别旧同舍五首 其四
韩驹（宋代）

益昌刬移文，道州拙催科。我愚象二子，将奈分宁何。

吾君放勋姿，于今万邦和。县令但拱手，排衙鼓鸣鼍。

故人怒挽船，劝勿凌江波。君其谢故人，我亦聊弦歌。
送中甫兄之淮南 其二
韩元吉（宋代）

老惜亲朋别，贫知客寓愁。青灯耿遥夜，浊酒对穷秋。

寒日催征骑，新霜倚县楼。因君问淝水，莫渡北来舟。
长笛
彭炳（元代）

长笛呜呜杨柳枝，捲帘清夜酒醒时。光风亭外春无影，明月中天水满池。
芦山寺
舒坦（宋代）

山水连村不见村，冥冥细雨湿黄昏。
秋山咫尺无人到，须信閒人不用门。
十月九日醉中二首
陈著（宋代）

人生欲满十分难，得七分安便是安。
鸟信天公终不死，□于云路本来宽。
须知老眼今如古，肯徇时情暖换寒。
说与儿曹能解意，相看一笑倚阑干。
漫兴十一首
赵蕃（宋代）

望极平湖不得山，水长山远画图间。
赋诗不似王摩诘，湖北湖南空往还。
春早四首
刘克庄（宋代）

清明未雨下秧难，小麦低低似剪残。
穷巷萧然惟饮水，家童忽报井源乾。
示门生马侍郎胤孙
裴皞（唐代）

宦途最重是文衡，天与愚夫著盛名。

三主礼闱年八十，门生门下见门生。
寄太原李相公
白居易（唐代）

闻道北都今一变，政和军乐万人安。绮罗二八围宾榻，

组练三千夹将坛。蝉鬓应夸丞相少，貂裘不觉太原寒。

世间大有虚荣贵，百岁无君一日欢。
青精饭三首 其二
谢薖（宋代）

从来见说青精饭，晚遇真人隐诀中。长恨闻名不相识，那知俚俗号乌桐。
佑水头
释崇岳（宋代）

风吹不入，水洒不著。
捩转玄关，随缘自若。
任是碧眼胡儿，从头与汝一杓。
著不著，谁言过水不湿脚。
予久客思归以秋光都似宦情薄山色不如归意浓
仇远（元代）

早从方外游，志不在婚宦。
采薇陟西山，采藻涉南涧。
拄杖仅过眉，短衣不掩骭。
一为火宅累，渐觉有忧患。
难任臣朔饥，俯就博士慢。
大胜国子师，三年腹藜苋。
栖迟行路难。坚忍为客惯。
昔为泛泛凫，今为嗷嗷雁。
幸免箠楚虑，官事粗易办。
曷不归孤山，梅花腊前绽。
渔家傲（沅州作）
吕胜己（宋代）

长记浔阳江上宴。庾公楼上凭阑遍。北望淮山连楚甸。真伟观。中原气象依稀见。

漂泊江湖波浪远。依然身在蛮溪畔。愁里不知时节换。春早晚。杜鹃声里飞花满。
醉中题民家壁
陆游（宋代）

壮岁羁游厌故栖，暮年却爱草堂低。
交情最向贫中见，世事常堂醉後齐。
松吹飕飕凉短发，芒鞋策策响新泥。
吾诗戏用寒山例，小市人家到处题。
月上海棠•月照
董以宁（清代）

画廊曲曲通金井。捲湘帘、月照流苏冷。人睡桃笙，最贪看、遍身花影。

钗横处，盘手灵蛇委枕。

香沉小鸭馀残饼。镜台边、早沁明朝粉。好梦中间，料应知、有人厮近。

那知被，梦里人儿惊寝。
偈颂二十一首 其十三
释坚璧（宋代）

空手把锄头，步行骑水牛。凭兹陪睿算，垂拱亿千秋。
留别扬府池亭
王禹偁（宋代）

竹遶亭台柳拂池，徘徊终恋郡斋西。
斜阳更上渔舟坐，明日红尘逐马蹄。
读南华外篇述以四言十五章 其十四 田子方
郭之奇（明代）

使人意消，全德君子。人貌而天，道存目指。一规一矩，何足观视。

一虎一龙，应从鞭箠。绝尘而奔，交臂失趾。萌乎所生，归乎所止。

一止一生，或为之纪。游心物初，宁令心死。祸福存亡，怒哀乐喜。

变不易常，其胸若水。至阴天出，至阳地起。二者交和，至人游是。

百体为尘，百年犹滓。抱一而同，至乐至美。彼何世民，少见多訾。

一夫立门，一夫钓涘。鲁国一儒，周初一士。千变不穷，诸侯群迩。

槃礴解衣，方称画史。临渊履危，忽遗射矢。孙叔尹荆，三仕三已。

凡君亡凡，存吾亡彼。由斯而言，万物皆累。物成必亏，道成孰毁。
哭吴兴柳恽诗
何逊（南北朝）

南州擅荆梓。
上国称羽仪。
伊人以载德。
李公伤在期。
远识内无愠。
深衰外有规。
清文穷丽则。
弘论尽高奇。
多能诚所贵。
小善聊复为。
百步均射叶。
八体妙临池。
曲悟同神解。
龟谋信有知。
入朝耿长剑。
出牧盛层麾。
纳言信加首。
丰貂亦在移。
霞区两借寇。
贪泉一举巵。
翰飞矫未极。
朝露溘先危。
以兹旧馆想。
况乃西日垂。
蔓草生车辙。
枯木卧崩坻。
樽酒谁为满。
灵衣空自披。
眷言寻惠好。
恸哭悲路歧。
含毫徒有属。
搦管竟无摛。
张中丞传后叙
韩愈（唐代）

元和二年四月十三日夜，愈与吴郡张籍阅家中旧书，得李翰所为《张巡传》。翰以文章自名，为此传颇详密。然尚恨有阙者：不为许远立传，又不载雷万春事首尾。

远虽材若不及巡者，开门纳巡，位本在巡上。授之柄而处其下，无所疑忌，竟与巡俱守死，成功名，城陷而虏，与巡死先后异耳。两家子弟材智下，不能通知二父志，以为巡死而远就虏，疑畏死而辞服于贼。远诚畏死，何苦守尺寸之地，食其所爱之肉，以与贼抗而不降乎？当其围守时，外无蚍蜉蚁子之援，所欲忠者，国与主耳，而贼语以国亡主灭。远见救援不至，而贼来益众，必以其言为信；外无待而犹死守，人相食且尽，虽愚人亦能数日而知死所矣。远之不畏死亦明矣！乌有城坏其徒俱死，独蒙愧耻求活？虽至愚者不忍为，呜呼！而谓远之贤而为之邪？

说者又谓远与巡分城而守，城之陷，自远所分始。以此诟远，此又与儿童之见无异。人之将死，其藏腑必有先受其病者；引绳而绝之，其绝必有处。观者见其然，从而尤之，其亦不达于理矣！小人之好议论，不乐成人之美，如是哉！如巡、远之所成就，如此卓卓，犹不得免，其他则又何说！

当二公之初守也，宁能知人之卒不救，弃城而逆遁？苟此不能守，虽避之他处何益？及其无救而且穷也，将其创残饿羸之余，虽欲去，必不达。二公之贤，其讲之精矣！守一城，捍天下，以千百就尽之卒，战百万日滋之师，蔽遮江淮，沮遏其势，天下之不亡，其谁之功也！当是时，弃城而图存者，不可一二数；擅强兵坐而观者，相环也。不追议此，而责二公以死守，亦见其自比于逆乱，设淫辞而助之攻也。

愈尝从事于汴徐二府，屡道于两府间，亲祭于其所谓双庙者。其老人往往说巡、远时事云：南霁云之乞救于贺兰也，贺兰嫉巡、远之声威功绩出己上，不肯出师救；爱霁云之勇且壮，不听其语，强留之，具食与乐，延霁云坐。霁云慷慨语曰：“云来时，睢阳之人，不食月余日矣！云虽欲独食，义不忍；虽食，且不下咽！”因拔所佩刀，断一指，血淋漓，以示贺兰。一座大惊，皆感激为云泣下。云知贺兰终无为云出师意，即驰去；将出城，抽矢射佛寺浮图，矢着其上砖半箭，曰：“吾归破贼，必灭贺兰！此矢所以志也。”愈贞元中过泗州，船上人犹指以相语。城陷，贼以刃胁降巡，巡不屈，即牵去，将斩之；又降霁云，云未应。巡呼云曰：“南八，男儿死耳，不可为不义屈！”云笑曰：“欲将以有为也；公有言，云敢不死！”即不屈。

张籍曰：“有于嵩者，少依于巡；及巡起事，嵩常在围中。籍大历中于和州乌江县见嵩，嵩时年六十余矣。以巡初尝得临涣县尉，好学无所不读。籍时尚小，粗问巡、远事，不能细也。云：巡长七尺余，须髯若神。尝见嵩读《汉书》，谓嵩曰：“何为久读此？“嵩曰：“未熟也。“巡曰：“吾于书读不过三遍，终身不忘也。“因诵嵩所读书，尽卷不错一字。嵩惊，以为巡偶熟此卷，因乱抽他帙以试，无不尽然。嵩又取架上诸书试以问巡，巡应口诵无疑。嵩从巡久，亦不见巡常读书也。为文章，操纸笔立书，未尝起草。初守睢阳时，士卒仅万人，城中居人户，亦且数万，巡因一见问姓名，其后无不识者。巡怒，须髯辄张。及城陷，贼缚巡等数十人坐，且将戮。巡起旋，其众见巡起，或起或泣。巡曰：“汝勿怖！死，命也。“众泣不能仰视。巡就戮时，颜色不乱，阳阳如平常。远宽厚长者，貌如其心；与巡同年生，月日后于巡，呼巡为兄，死时年四十九。”嵩贞元初死于亳宋间。或传嵩有田在亳宋间，武人夺而有之，嵩将诣州讼理，为所杀。嵩无子。张籍云。
入扬州郭
李绅（唐代）

菊芳沙渚残花少，柳过秋风坠叶疏。堤绕门津喧井市，

路交村陌混樵渔。畏冲生客呼童仆，欲指潮痕问里闾。

非为掩身羞白发，自缘多病喜肩舆。
寿客
关士容（宋代）

莫惜朝衣换酒钱，渊明邂逅此花仙。
重阳满满杯中泛，一缕黄金是一年。
句
李焘（宋代）

行亦自劾去。
重经山海关寄黄树斋同年
雷以諴（清代）

逐队輶轩瞬十年，使车重度意怆然。楼头风景怀骚客，海内才名己谪仙。

拓我胸襟歌楚调，思君面目梦庐巅。从今莫问嚣尘事，好趁间情学乐天。
和康侍郎喜雪二首
林季仲（宋代）

六出随轩逞厥祥，天人应感得能忙。
使君未到然香处，先有心香叩上苍。
醉蓬莱·指梅花雪片
李曾伯（宋代）

指梅花雪片，问讯八窗，南枝开未。一点春风，消息岭头寄。太白未神，广平韵度，是岂众芳拟。东阁吟边，水清月淡，不妨游戏。犹记双湖，几番初度，持酒相期，已花为比。鼎味家传，须向玉堂里。吏隐南昌，未应高兴，香在岁寒际。倩取瑶姬，花前一唱，寿吾仙李。
水调歌头 排遍第二
曾布（宋代）

袖笼鞭敲镫。无语独闲行。绿杨下、人初静。烟澹夕阳明。

窈窕佳人，独立瑶阶，掷果潘郎，瞥见红颜横波盼，不胜娇软倚银屏。

曳红裳，频推朱户，半开还掩，似欲倚、咿哑声里，细说深情。

因遣林间青鸟，为言彼此心期，的的深相许，窃香解佩，绸缪相顾不胜情。
尝黄醅新酎忆微之
白居易（唐代）

世间好物黄醅酒，天下闲人白侍郎。爱向卯时谋洽乐，

亦曾酉侍放粗狂。醉来枕麹贫如富，身后堆金有若亡。

元九计程殊未到，瓮头一醆共谁尝。
送乡同舍黄君赏谒陈提学
戴表元（宋代）

六馆赋声在，五陵游伴稀。
如何趋仕版，犹自着儒衣。
春晚莺羞语，城寒花慢飞，
江湖陈仲举，相见肯空归。
贺新郎·老去相如倦
刘过（宋代）

老去相如倦。向文君、说似而今，怎生消遣？衣袂京尘曾染处，空有香红尚软。料彼此、魂消肠断。一枕新凉眠客舍，听梧桐疏雨秋风颤。灯晕冷，记初见。
楼低不放珠帘卷。晚妆残，翠蛾狼藉，泪痕凝脸。人道愁来须殢酒，无奈愁深酒浅。但托意焦琴纨扇。莫鼓琵琶江上曲，怕荻花枫叶俱凄怨。云万叠，寸心远。
樽铭
崔骃（两汉）

惟岁之元，朝会奉樽。金罍牺象，嘉礼具陈。献酬交错，万国咸欢。
送唐明府赴溧水（三任县事）
韦应物（唐代）

三为百里宰，已过十馀年。只叹官如旧，旋闻邑屡迁。

鱼盐滨海利，姜蔗傍湖田。到此安氓俗，琴堂又晏然。
孤桐
王安石（宋代）

天质自森森，孤高几百寻。
凌霄不屈己，得地本虚心。
岁老根弥壮，阳骄叶更阴。
明时思解愠，愿斫五弦琴。
次韵再答宾南，兼寄陈伯严 其二
丘逢甲（清代）

故乡投足向何门，丁水南来绕古村。华表鹤归山月暗，神州鳌古海涛喧。

竞争世界怜天演，寥落中原怆国魂。手把英雄传閒读，眼中多少可儿存！
屋宇
萧雄（清代）

黄土为墙四面齐，数椽如砥覆新泥。却教满地铺成锦，相率家人一室栖。
汤珙秘校遗沉水管笔一枝
梅尧臣（宋代）

沉香细干天通中，束毫为呼诸葛翁。
久从海上厌持握，乞与阮葛书途穷。
物珍岂宜贱子有，更後应合归王公。
虚堂净几尘不到，砚傍置架珊瑚红。
乃知用遇自有处，君今莫叹居蒿蓬。
将至古渝虞宪以三绝同端午节见寄用韵为谢
魏了翁（宋代）

鬓边忧绪已千端，谁唤扁舟下濮干。
落日明舡剑如电，勇心触拨到楼兰。
相和歌辞。长门怨
戴叔伦（唐代）

自忆专房宠，曾居第一流。移恩向何处，暂妒不容收。

夜久丝管绝，月明宫殿秋。空将旧时意，长望凤凰楼。
木兰花令·凌歊台上青青麦
黄庭坚（宋代）

当涂解印后一日，郡中置酒，呈郭功甫。

凌歊台上青青麦，姑孰堂前馀翰墨。暂分一印管江山，稍为诸公分皂白。
江山依旧云空碧，昨日主人今日客。谁分宾主强惺惺，问取矶头新妇石。
阿崔
白居易（唐代）

谢病卧东都，羸然一老夫。孤单同伯道，迟暮过商瞿。

岂料鬓成雪，方看掌弄珠。已衰宁望有，虽晚亦胜无。

兰入前春梦，桑悬昨日弧。里闾多庆贺，亲戚共欢娱。

腻剃新胎发，香绷小绣襦。玉芽开手爪，酥颗点肌肤。

弓冶将传汝，琴书勿坠吾。未能知寿夭，何暇虑贤愚。

乳气初离壳，啼声渐变雏。何时能反哺，供养白头乌。
江南道中怀茅山广文南阳博士三首
皮日休（唐代）

寒岚依约认华阳，遥想高人卧草堂。半日始斋青z3饭，

移时空印白檀香。鹤雏入夜归云屋，乳管逢春落石床。

谁道夫君无伴侣，不离窗下见羲皇。

住在华阳第八天，望君唯欲结良缘。堂扃洞里千秋燕，

厨盖岩根数斗泉。坛上古松疑度世，观中幽鸟恐成仙。

不知何事迎新岁，乌纳裘中一觉眠。

五色香烟惹内文，石饴初熟酒初醺。将开丹灶那防鹤，

欲算棋图却望云。海气平生当洞见，瀑冰初坼隔山闻。

如何世外无交者，一卧金坛只有君。
答何劭诗三首 其一
张华（魏晋）

吏道何其迫，窘然坐自拘。缨緌为徽纆，文宪焉可逾。

恬旷苦不足，烦促每有馀。良朋贻新诗，示我以游娱。

穆如洒清风，焕若春华敷。自昔同寮寀，于今比园庐。

衰疾近辱殆，庶几并悬舆。散发重阴下，抱杖临清渠。

属耳听莺鸣，流目玩鯈鱼。从容养馀日，取乐于桑榆。
临江仙（将孙生日赋）
刘辰翁（宋代）

二十年前此日，女兄庆我生儿。簪萱弄彩听孙啼。典衣沽美酒，数待冠昏时。

乱后飘零独在，紫荆墓棘风吹。尊前万事莫寻思。儿童看有子，白发故应衰。
送僧之雪峰
释普度（宋代）

南山鳖鼻死多时，何苦崎岖要觅伊。
无底篮儿收拾得，不妨挑取杖头归。
道中
陈与义（宋代）

雨子收还急，溪流直又斜。
迢迢傍山路，漠漠满林花。
破水双鸥影，掀泥百草芽。
川原有高下，随处着人家。
水龙吟（海棠）
方千里（宋代）

锦城春色移根，丽姿迥压江南地。琼酥拂脸，彩云满袖，群芳羞避。双燕来时，暮寒庭院，雨藏烟闭。正□□未足，宫妆尚怯，还轻洒胭脂泪。

长是欢游花底。怕东风、陡成怨吹。高烧银烛，梁州催按，歌声渐起。绿态多慵，红情不语，动摇人意。算吴宫独步，昭阳第一，可依稀比。
恭寿杖歌为虚舟丈赋
张揆方（清代）

吾闻桃竹产自铜梁山，滇池赤藤光斑斓。岂如黄山白岳千岁连理木，枝柯交错文采珊瑚殷。

斫成拄杖不佻复不笨，形模两两文螭蟠。实中密节中尺度。

铭词刀剑兼盂槃。恭寿先生廿年前，征车使节无时间。

桐溪荆溪互游历，南走楚越西秦关。挂冠归来越一纪，买田筑室蓉湖湾。

葛陂老龙手中握，踏遍江北江南山。而我百事欲屏弃，日奉谈笑开容颜。

读书之台望湖阁，烟消日出悬铜钚。杖头百钱亦易办，青鞋布袜相追攀。
题越人贺韩司户令子得举诗卷
葛绍体（宋代）

一鹗秋风东越初，龙门春浪少踌躇。
客来多说新河过，古柳阴中闻读书。
用韵寄孙推官二首
赵蕃（宋代）

珍重章泉万竹雏，护烦邻里未应芜。
浮生固觉浮云似，逝者难应逝水趋。
尚喜论诗有新益，幸逃阅士若旁无。
君平未可山林去，傥欲赴盟其见呼。
送元侍御还荆南幕府
李嘉祐（唐代）

迢递荆州路，山多水又分。霜林澹寒日，朔雁蔽南云。

八座由持节，三湘亦置军。自当行直指，应不为功勋。
句 其二
王安上（宋代）

日往月来时已久，万古千年名不朽。
句
折彦质（宋代）

炼丹垂老心犹健，怀橘当年事已非。
送禹庭朱公归义乌 其三 三歌曰
苏升（明代）

陆有车兮水有舟，公之归兮不可以少留。日杲杲兮风飕飕，公之归兮不可以少留。
锦钱馀笑 其八
郑思肖（宋代）

我有一句子，朗朗最分明。问水水亦笑，问石石亦嗔。

独有老枯树，闻之弥精神。从此开笑面，恼杀天下人。
复作山字绝句呈圆机
晁说之（宋代）

羊头山笑鸡头山，我粲文章尔漫顽。
游子白头颜不少，任人讥侮亢高颜。
汉长门词四首 其四
柯九思（元代）

名花倾国占宫闱，香损僝风傍路飞。却忆夜来宫里事，箧中未熨衮龙衣。
江上吟（泊江洲守风，再宿乃发）
文翔凤（明代）

江心系缆芦花渚，豚拜石尤燕作雨。
网玳钩贝客此湾，采菱拾芡郎何处。
隔江渔火点流萤，参差邻舟烟共语。
银涛拍枕梦骑鳌，胯下蓬莱欲轩举。
圣臣但攀若木枝，仙吏急索扶桑父。
两炬鸡犀代烛龙，溯流犁扶夜明府。
道士潜译火龙经，泾畔尺书传贵主。
乍闻风鬓牧雷霆，洞庭测怆钱唐去。
天门直者不可通，予为排闼致帝所。
遂命天工下沅湘，重补鹤楼提玉斧。
太白酒星抗手过，共踏芳洲和鹦鹉。
君著宫锦我绮裘，却泛秦淮访参虎。
咳唾六朝小晋吴，眼界金陵开万古。
榜人流喝扰龟兹，蓬头飒尔?金鼓。
鸣籁吹竽打桨飞，追他百艘凌远溆。
燕矶霞顶两关情，望望钟山立天宇。
旅兴
王炎（宋代）

白眼看时事，刚肠厌俗流。
也知蜂有毒，未信鼠堪投。
熟睡消磨日，消吟拨置愁。
倚门应望切，早晚赋刀头。
佛眼侍者祖元血书华严八十卷以报母细而楷花石纲初得之藏诸塔寺后复失之复得之于京师
释居简（宋代）

楚云血指书法华，藏诸衡山竺仙家。自言剖匣待慈氏，凡指试触轰雷车。

思溪不落衡山后，行缀蝇头三十九。停匀瘦劲妙钟王，初终一字亡差谬。

阿元曾透龙门去，失却登门最初步。笔端佛语血滴滴，直下发明根本部。

一尘具有一卷经，破尘出经不动尘。尘尘刹刹尽三昧，一字一行皆正因。

静想生初常反照，雱然母血知多少。一支馀沥何足云，贝叶悉书酬不了。

莲花七卷六万言，净明海眼伯仲间。诸经一写复屡写，大经血脉俱相关。

六丁畴曩曾搜索，青毡解后铜驼陌。千金购得喜欲颠，十袭载归花石船。

恍如光焰腾双剑，夜夺龙光寒不焰。遂令合浦有还珠，毋令沧海有遗珠。
一翦梅（和董令升赠魏定甫侍儿）
王之道（宋代）

风揭珠帘夜气清。香扑尊罍，初见云英。蓝桥何处旧知名。今夕相逢，此恨消停。

劝酒嫣然一笑倾。细意端相，无限娉婷。曲终犹带绕梁声。莫辞沈醉，为覆金觥。
句
徐似道（宋代）

晓风洛浦凌波际，夜月江臯解佩时。
赠徐陆二子
李梦阳（明代）

清晨思行游，驾车郭西门。凝霜被野陆，莽莽多荆榛。

霜雨不归被，四顾无行人。何意岐路侧，怅然获所亲。

晤言不须臾，含意俱未申。云问富才杰，具区产名珍。

一为时所知，光耀在清云。情交苟不劣，穷显非所论。

感激平生义，匪尔谁当陈。
大涤洞天留题
苏瀛（宋代）

天作名山满世间，洞霄毕竟出尘寰。
达翁不问长生药，高兴惟通九锁关。
愿学坡仙游赤壁，肯如谢老陟东山。
羽人能重来贤裔，杖屦相陪一日闲。
冉冉云根手可采，天然泉石故相参。
仙家永日元无夜，虚室冷风每自南。
賸办芒鞋寻隐躅，更从羽士纵玄谈。
真空不在多言论，学道何如啖蔗甘。
送何宪行部趣其早还
王十朋（宋代）

九郡饥民望使轺，阳春有脚不辞遥。更须速返鄱君国，莫遣诗筒久寂寥。
伏览吕侍郎丘员外旧题十三代祖历山草堂诗因书记事
湛贲（唐代）

名遂贵知己，道胜方晦迹。高居葺莲宫，遗文焕石壁。

桑田代已变，池草春犹碧。识曲遇周郎，知音荷宗伯。

调逸南平兆，风清建安迹。祖德今发扬，还同书史册。
宿山馆 其四
徐积（宋代）

倦客待沽山下酒，饥童先上灶头灯。行经怪穴思防虎，坐听疏钟欲访僧。

手弄一张琴似铁，匣藏三尺剑如冰。调高器古无人伴，身上烟霞空几层。
晓意
刘克庄（宋代）

鸦啼曙色尚朦胧，惊起山房梦蝶翁。始悟区区大槐里，不如栩栩乱花中。
秋日刘邻初招集罗山堂话榕城旧胜 其二
黄任（清代）

霸图荒服足称雄，千步球场草棘中。城角晓吹榕叶月，塔镫宵棘荔枝风。

石幢有字铭唐观，铜漏无声滴宋宫。往事销沈那可问，秋山莫放酒杯空。
花石诗十一章
邓肃（宋代）

恭惟圣德高舜禹，一圃岂尝分彼此。
世人用管妄窥天，水陆驱驰烦赤子。
一剪梅（甲辰除夜）
蔡伸（宋代）

夜永虚堂烛影寒。斗转春来，又是明年。异乡怀抱只凄然。尊酒相逢且自宽。

天际孤云云外山。梦绕觚棱，日下长安。功名已觉负初心，羞对菱花，绿鬓成斑。
挽傅安道郎中词二首
韩元吉（宋代）

蚤负凌云气，长怀流水音。
词场俱白首，世路只丹心。
妙语空成诵，欢盟讵可寻。
泉山几千里，涕泪俱沾襟。
野景
陈普（宋代）

衮风柳絮乱溪桥，一抹轻烟野外遥。
独钓渔翁占江上，耦耕农父伴山腰。
黄鹂百转趁红日，白鹭一行登碧霄。
只怕时光如水迅，前村忍听一声蜩。
题画六言一首
刘克庄（宋代）

子猷无乘兴舟，越石有长啸楼。
雪灭千山踪迹，月照几家乐愁。
华阳观中八月十五日夜招友玩月
白居易（唐代）

人道秋中明月好，欲邀同赏意如何。

华阳洞里秋坛上，今夜清光此处多。
百丈山
范成大（宋代）

沐雨梳风有底忙，解鞍来宿赞公房。
传闻三岭连天峻，未到王千已断肠。
小渚
宋祁（宋代）

轻烟变渚色，寒浪啮堤痕。
鸟去枝犹动，沙颓水暂浑。
绝句
郑文宝（宋代）

一夜西风旅雁秋，背身调镞索征裘。
关山落尽黄榆叶，驻马谁家唱石州。
广陵五题其四次韵子由题摘星亭
秦观（宋代）

昆仑左右两招提，中起孤高雉堞西。
不见烧香成宿雾，虚传裁锦作障泥。
萤流花苑飞星乱，芜满春城绿发齐。
长忆凭栏风两後，断虹明处海天低。
奉和九月九日登慈恩寺浮图应制
周利用（唐代）

山豫乘金节，飞文焕日宫。萸房开圣酒，杏苑被玄功。

塔向三天迥，禅收八解空。叨恩奉兰藉，终愧洽薰风。
赠边太常黎银台北觐 其二
严嵩（明代）

莽莽龙河雪，双帆几日开。亦知从此别，巳是隔年回。

珂马春城并，衣冠晓仗催。驿亭梅柳色，来往送行杯。
徐菊人前辈江楼送别图
夏孙桐（清代）

江潭柳色映秋空，小队郊坰落照红。夏口帆多飞鸟去，武昌鱼美一樽同。

人材得地关时会，世事浮云每意中。忍泪新亭风景异，安危今日仗群公。
自育王过天童，松林三十里
范成大（宋代）

竹舆窈窕入萧森，逗雨梳风冷客襟。
翠锦屠苏三十里，不知脚底白云深。
修身吟
金朋说（宋代）

克己工夫熟，磋磨日日新。
形端仪表正，汤圣自盘铭。
画湖西谢评事宅
许友（明代）

先生之官轻如纸，先生之名长不死。欹斜一屋傍芦花，两扇柴门面湖里。

樵歌渔曲来朝昏，雨月风烟无间止。四时有客至湖中，便道竹边评事里。

予今欣慨念先生，画此茫茫一湖水。
偈颂一百零三首 其六十一
释月涧（宋代）

有纵迹，没缝罅。善财七日寻觅不得，赵州五年分疏不下。

汝等诸人，那边经冬，者边过夏。因甚问著，如聋似哑。

水银无假。
得报中考功令 其一
张萱（明代）

拙宦应宜早乞身，何因十载狎风尘。閒居已遂陈情疏，吏议唯风避世人。

远岫无心云片片，长林有伴鹿甡甡。莫言积毁堪销骨，自信孤臣是逐臣。
赵北口镫词 其一
彭元瑞（清代）

绕淀长堤柳色苏，初张黄幄奉宸娱。团圞月照冰池上，万顷玻璃一颗珠。
送洗然弟进士举
孟浩然（唐代）

献策金门去，承欢彩服违。以吾一日长，念尔聚星稀。

昏定须温席，寒多未授衣。桂枝如已擢，早逐雁南飞。
夏五月方闵雨忽大风雨三日未止二首 其二
陆游（宋代）

五月昼晦天欲雨，街中人面不相睹。风声撼山翻怒涛，雨点飞空射强弩。

一雨三日姑可休，龙其玩珠归故湫。千里连云庆多稼，牲肥酒香作秋社。
湖上口号三首 其一
刘摰（宋代）

绿荷深不见湖光，万柄清风动晓凉。莫恨红葩犹未烂，叶香元自胜花香。
闻王昌龄左迁龙标遥有此寄
李白（唐代）

杨花落尽子规啼，闻道龙标过五溪。
我寄愁心与明月，随君直到夜郎西。(随君 一作：随风)
月夜有寄
王珪（宋代）

莎阶切切思寒螀，爽籁泠然露气凉。
半夜云高蟾喷晕，一秋风气桂飘香。
鸟惊危树棲无定，人倚空楼望更长。
遥忆洞庭南去客，叶翻波急驻归艎。
叹问塘东一二新旧
陈藻（宋代）

数亩荒田不解耕，老年场屋又无成。
更堪风雨飘摇甚，告放渠侬与养生。
题永宁小轩
释昙华（宋代）

我行重到清凉地，小室轩窗分外明。
不是山家占春色，大都物理自舒情。
赠徐处士
赵蕃（宋代）

南朝文士数徐陵，骑省流风篆法存。
翰墨了知无异道，丹青今复见诸孙。
规模要自胸中具，绳尺嫌于笔下论。
太息艺成头已白，谁能持使献金门。
饮马长城窟
戴复古（宋代）

朔风凛高秋，黑雾翳白日。
汉兵来伐胡，饮马长城窟。
古来长城窟，中有战士骨。
骨久化为泉，马来吃不得。
闻说华山阳，水甘春草长。
酬郭夏人日长沙感怀见赠
刘长卿（唐代）

旧俗欢犹在，怜君恨独深。新年向国泪，今日倚门心。

岁去随湘水，春生近桂林。流莺且莫弄，江畔正行吟。
题从生假山
薛涛（唐代）

宅相多能好自持，爱山攒石倚庭陲。铜梁公阜□□□，□□□□□□□。
万里江山图为唐县史赋
倪谦（明代）

先生之卷不盈尺，中有万里江山图。展图心目顿开豁，一叶况见烟波徒。

嗟我平生好游览，梦魂长夜飞江湖。微官羁绊不能往，怅望汉广峨眉孤。

画工毫素得真趣，簸荡海若并天吴。三峡涛痕绕白帝，九疑翠色连苍梧。

安得乘风破巨浪，饱帆瞬息追奔乌。宜君得此重爱惜，青藜夜光惊仆奴。

珍藏什袭岂无意，宁止供玩资吟娱。问津非欲近星渚，梯云应拟游清都。

诗成莫动海天想，且对西山倾百壶。
久雨地湿
范成大（宋代）

汗础经旬未肯乾，破窗随处有蜗涎。
祗今不耐春阴得，想见黄梅细雨天。
寄别友生马千里
杨冠卿（宋代）

秋鸿社燕几时休，万里无家天尽头。
青蒻绿蓑今已办，江湖归去老渔舟。
偈颂四十二首
释祖先（宋代）

大小雪窦，错下名言。
若人知得落著，许他喫著大虫胆。
和邓成材五绝
邓肃（宋代）

卧龙何日起南阳，万骑追风竞挽强。
射落长庚作顽石，坐令四海复农桑。
櫂歌九章寄彭鹤林
白玉蟾（宋代）

波心採莲女，流花近吾船。
移船入芦荻，吹笛下晴川。
卢姬篇
崔颢（唐代）

卢姬少小魏王家，绿鬓红唇桃李花。
魏王绮楼十二重，水晶帘箔绣芙蓉。
白玉栏干金作柱，楼上朝朝学歌舞。
前堂后堂罗袖人，南窗北窗花发春。
翠幌珠帘斗丝管，一弹一奏云欲断。
君王日晚下朝归，鸣环佩玉生光辉。
人生今日得娇贵，谁道卢姬身细微。
天禧三年册皇太子一首
佚名（隋代）

明离之象，少阳之位。
固邦为本，央天作贰。
备范克温，冖章斯行。
丕宣令献，恭守宗器。
满江红（寿王永叔秘监表兄）
卢祖皋（宋代）

拟问扁舟，归来趁、蓬莱寿席。还又向、月城迢递，岁寒为客。多竹襟期居已就，一川图画□堪觅。想玉笙、霜鹤拥蹁跹，真仙伯。

身早退，头翻黑。心最懒，间偏适。更新来膝下，始看袍色。安石正多人望在，子公何用缄书力。但年年、把酒为梅花，寻消息。
湘山杂诗十首 其十 露胜亭
顾璘（明代）

高亭行处尽，远岫望中微。日月开禅观，云霞护客衣。
以古画观音易眉子石砚歌
李廌（宋代）

畴昔翰林苏谪仙，溪藤写赠眉石篇。
欲寻此砚副此什，婺源烟水空茫然。
君家宝砚多奇古，一一玄圭与苍璧。
此砚初来众砚疑，厕居末品真可惜。
宝林大士千亿身，吾家古画妙入神。
欲持吾画易君砚，庶几速证西来因。
我持君砚复何为，嵩山之阳颍水湄。
茹藜咀藿坐蓬荜，漱流枕石书新诗。
万事推迁皆传舍，世间孰是常存者，
画砚伊余聊税驾
春日乌延道中
许棠（唐代）

边穷厄未穷，复此逐归鸿。去路多相似，行人半不同。

山川藏北狄，草木背东风。虚负男儿志，无因立战功。
怀酒
李新（宋代）

清圣浊贤莫区分，一入愁肠功等伦。
石炉三日不举火，麴车过等齿生津。
松窗草玄亦已勤，好事勿谓秦无人。
呼儿但涤牛头爵，正恐壶榼来缤纷。
冻消讲舌流冰澌，寒破笑颊生红云。
爱酒未减子猷竹，岂可一无此君。
谪居无田种秫米，忘怀有诗上囊纸。
邻醅不隔一航水，却隔醉乡三万里。
贤者之孝二百四十首 其十一 齐孝公
林同（宋代）

岂其伐与国，独不命先君。想得还师去，难堪此语闻。
雪中题林逋观梅图
欧大任（明代）

徵君不出意何如，雪满孤山一草庐。诗在水边篱落处，岂堪西上茂陵书。
寄家祖生大兄郡中
金侃（清代）

谁道湖山尚近家，出门回首即天涯。寒深笠泽愁中雨，春老吴宫梦里花。

客久艰难悲世路，病馀憔悴感年华。不堪孤馆怀人处，归雁萧萧度远沙。
移疾
张载（魏晋）

移疾谢华省，问耕还弊舍。
扶持便疏慵，旷僻逃将迓。
书棋莎径侧，暮粥梧阴下。
久矣澄清心，永愧桑弧射。
寄送邢侍御子愿晋参楚藩
于慎行（明代）

芳草春前绾别愁，除函又下殿东头。书回阊阖千门月，人上芙东万里舟。

望断浮云燕市远，歌残白雪楚天秋。依然法从偏承宠，三十参藩是壮游。
送徐止秀才归小叶
吕本中（宋代）

后生少规模，子学有根源。纷然众室中，独识孔氏尊。

古人虽不作，此理固常存。沧海无津涯，宁有众水分。

鉴明不受垢，垢尽亦无痕。子还访师友，当自得其门。

躬行见日用，馀事不论文。
颂十玄谈·尘异
释印肃（宋代）

莫向如来行处行，一身堕落万寻坑。
人神百亿扶难起，耳不闻声目似盲。
采芹亭
方蒙仲（宋代）

此中小住自为佳，无奈看山眼欲花。
把作西湖风物看，不争多否也争些。
寄孔中丞
石介（宋代）

谏署峥嵘有旧名，侯藩偃息政方成。
张纲昨日弹梁冀，文帝今朝召贾生。
古节未惭台栢直，仙风应对简霜清。
人言贱子叨知已，试把尘冠一振缨。
送太平州张府判钞库官还任
方回（元代）

判州垂阔步，筦库忽斜飞。
谈笑胸无物，精神眼有威。
将门生贵种，诗域悟玄机。
捉月江头路，吟鞍几醉归。
送朱季公守封川
楼钥（宋代）

妙舞清歌有二姝，后堂曾见绣罗襦。
岭南太守风流胜，不用归舟载绿珠。
寄熊伯通
刘攽（宋代）

窜逐衡湘一病翁，望乡愁对祝融峰。不同桂管为元帅，闻道苍髯益壮容。

岭水分流清注北，雪花成片更宜冬。丈夫生死论交地，书札宁当向我慵。
又次韵五首 其四
释德洪（宋代）

梦里寻音响，教休定不甘。忽知眉盖眼，开著替人惭。
诗一首
释清止（宋代）

江南江北正干戈，茅屋深迁入薜萝。
梦幻利名知险恶，虚舟身世若风波。
石门路险交游少，竹坞云深笋蕨多。
闹里打闲谁似我，千岩春色一声歌。
郊行集句
仇远（元代）

今日我重九，无钱对菊花。
昨夜雨鸣渠，既雨晴亦佳。
出郭望西郊，山林迹示赊。
顾忧斯人饥，僵仆乱如麻。
渊明胡不归，吾居已及瓜。
岂无一尊酒，谁敢负年华。
聊为山水行，玩奇石路斜。
门生与儿子，邀我至田家。
留连向暮归，烂醉是生涯。
临清阁
华岳（宋代）

阑干古木琐青葱，阑外檐花灼半空。
万里好山春黛碧，一溪流半暮霞红。
窗疏不碍东西月，帆过始知南北风。
试问支郎一樽酒，好天良夜与谁同。
偈颂一百零九首
释可湘（宋代）

见鞭影而行已非良马，听板声打坐岂是禅流。
参须自参，悟须自悟。
少林孤坐接神光，更无一句闲言语。
兰塘词
温庭筠（唐代）

塘水汪汪凫唼喋，忆上江南木兰楫。绣颈金须荡倒光，

团团皱绿鸡头叶。露凝荷卷珠净圆，紫菱刺短浮根缠。

小姑归晚红妆浅，镜里芙蓉照水鲜。东沟潏潏劳回首，

欲寄一杯琼液酒。知道无郎却有情，长教月照相思柳。
赵省斋出示所和天童师偈句亦次其韵
家铉翁（宋代）

异教何知平与倾，彼倾却是我之平。
饶渠亲识瞿昙面，未必曾逢太白星。
送吴尚书温州之官
释居简（宋代）

才指金华饯阿连，永嘉迓吏复联翩。东藩等是二千石，此乐已联三百年。

学士即真尤鲜俪，使君独立恐难先。懒云倘借鲜风便，容与东西刺史天。
偈颂一百零一首
释慧性（宋代）

初三十一，中九下七。
更不囊藏，当阳拈出。
一气转洪钧，八方开寿域。
句 其一
陆傅（宋代）

枕上吹齑醒宿酒，窗间秉烛拾残棋。
上龙门滩同卢原父
李云龙（明代）

西江流浩浩，日落水逾碧。清溪与翠岫，上下同一色。

芦林闻雁声，石濑抛鱼尺。过橹荡流文，龙鳞细如织。

行行到龙门，水落石罅窄。疾风驱奔雷，飞湍□裂帛。

万弩射不回，缆绝篙无力。我舟若怒马，蹄啮不受勒。

青山前揖人，欲往不可即。幸有盈尊酒，与子消永夕。
次韵酬钱少卿
刘攽（宋代）

簿书非力学，何事不窥园。乘兴缘心赏，忘怀到酒樽。

露蝉凉寂寞，风叶静翩翻。少驻东方骑，前盟岂可温。
送武屯田赴峡路均输兼简臧殿院
魏野（宋代）

旌旗如火马如风，十二峰前去少同。
锦帐选抡为漕使，绣衣交代是家翁。
蛮儿亦在提封内，神女犹居畏爱中。
好继金陵丁太尉，留题尽著碧纱笼。
念奴娇（持节道京城中秋日）
曹勋（宋代）

五门照日，是真人膺箓，炎图家国。二百年来，抚四海安乐，六服承德。虎旅横江，胡尘眯眼，恨有中原隔。宫城缺处，望来消尽金碧。

征辔暂款神州，期宽北顾，且驰驱朝夕。皓彩流天宁忍见，双阙笼秋月色。欲饮无聊，还成长叹，清泪空横臆。请缨无路，异时林下犹忆。
上赵主簿霁宇
张爚（宋代）

辞棘鸾飞远，重来棹雪舟。
政声清似水，官况冷於秋。
谱系王侯贵，文章班马流。
赈民问钱谷，名已在金瓯。
山中偶作五首 其五
释守卓（宋代）

爽快怜清景，迟回出草庵。寒山一倾盖，明月印寒潭。
分题得船子和尚一首
程俱（宋代）

洪波鼓溟壑，浩浩包神奸。安知五浊海，平地即九渊。

此老独安住，萧然五湖天。勿言一叶舟，中有宇宙宽。

我昔初吏隐，掌中视包山。垂丝月明夜，独立无往还。

当年夹山人，付此八尺竿。安知翻澜口，终日本无言。
钱受之学士新纳河东君作志喜诗四律索和本韵
沈德符（明代）

何来鸟爪蔡经家，狡狯人间岁未赊。
唾受绀来频展袖，泪凝红处恰登车。
回文诗就重题锦，无缝衣成自剪霞。
赠内偶拈相谑句，始怜芍药异凡花。¤
同薛员外谊久旱感怀寄兼呈上杨使君
皎然（唐代）

皇天鉴不昧，愐想何亢极。丝雨久愆期，绮霞徒相惑。

阴云舒又卷，濯枝安可得。涸井不累瓶，干溪一凭轼。

赤地芳草死，飙尘惊四塞。戎冠夜刺闺，民荒岁伤国。

赖以王猷盛，中原无凶慝。杨公当此晨，省灾常旰食。

独感下堂雨，偏嘉越境域。秋郊天根见，我疆看稼穑。

请回云汉诗，为君歌乐职。
杞梁妻
黎景义（明代）

壮士当袭莒，不与五乘宾。同国非所知，愤然丧厥身。

征夫已向疆场没，少妇闻声肠断绝。驰驱远道负遗骸，知礼辞君郊吊来。

激烈精诚贯昊帝，一声号动都城颓。无父无夫复无子，妇人所欠惟一死。

艳骨葬于鱼腹中，黄泉婉娈从夫子。世间男儿髯似戟，忍辱偷生视戴履。

何如窈窕一红颜，命若鸿毛赴淄水。
冯万州当可以洞庭春色遗王子载盖用安定郡王
晁公溯（宋代）

秋风洞庭波，霜落洲渚出。
黄芦半倾倒，江树无复色。
独余千木奴，后皇所嘉植。
芳辛有余味，不减玉斚沥。
可令披黄苞，以甘授欢伯。
酿成无边春，吞此云梦泽。
犹持陶家轮，断取李衡宅。
纳之翁盎中，未觉宇宙窄。
方当玉腴熟，溜溜糟床滴。
尚带含霜容，未饮香满室。
味夺桑落醇，色轻蒲萄碧。
夷考无前闻，畴能妙仪狄。
流传自王家，遗法后世得。
不宜博凉州，时可饷宾客。
辍餐茗战罢，持用解水厄。
句
赵汝鐩（宋代）

泾有泉流安得暑，亭因风扫自无尘。
登郡前山
羊士谔（唐代）

洛阳归客滞巴东，处处山樱雪满丛。

岘首当时为风景，岂将官舍作池笼。
忆住一师
陈䞇（明代）

山月溪云忆远公，一瓶一锡住西峰。何由得到安禅处，洗耳閒听碧涧松。
遣兴
朱翌（宋代）

衡门秋到总堪悲，荷折蒲荒不整齐。
但喜风前无立豹，亦知砌下有蹲鸱。
吾徒老矣成何事，生理茫然更久稽。
清净无风天雨已，山前山后且扶藜。
钟户曹邀游郑园同肖甫作
黎民表（明代）

郑谷东连禁苑开，文园多暇数能来。夹池浪绕檀栾去，到岸风牵紫翠回。

细柳烽烟犹驻马，上兰歌舞且衔杯。阳春此日归华省，曲水新词不易裁。
思家五首竹枝体 其四
汪梦斗（宋代）

儿多废学自浇花，女近事人今抱牙。儿女长成忧失教，如何游子不思家。
和李殿丞仓中对菊 其三
司马光（宋代）

凉风正萧瑟，好月复徘徊。幽兴眇不尽，芳樽时一开。

馀英盖红叶，坠露湿苍苔。从此东篱下，应忘归去来。
亨仲察判赴召以重阳日酌酒梦草堂赋诗送行
李光（宋代）

梦草池边一笑同，冥冥云迹羡飞鸿。青山不属红莲客，黄菊羞簪白发翁。

直使淮南叛谋寝，未妨冀北马群空。中兴事业须公等，勿惮危言达圣聪。
潭溪秋碧
胡寅（宋代）

秋容何处佳，淡泊寄寒水。
无滓湛遥天，我心正如此。
拟古十三首 其五 西北有高楼
洪适（宋代）

西北有高楼，偃蹇轶千门。绮栊纳飞月，璧珰碍翔云。

上有弦歌女，哀声启莺唇。谁能为此曲，无乃返香人。

一章三致志，脩蛾有馀颦。不惜饶清响，暗惊梁上尘。

所悲听者心，中无泾渭分。愿作南冥鸟，夕饮玉池津。
后哀哉行
俞德邻（宋代）

前年强寇至，仓忙避空谷。我里数百家，及归半鱼肉。

去年南军来，讵意行杀戮。纵暴与寇等，十家九家哭。

今年迎北军，膜拜卷两足。死者归涂泥，存者依草木。

惊魂苦未定，乃复遭驱逐。凄凄廛市间，寒月照逃屋。

乾坤等覆持，圣明均喣育。而我天降凶，伊谁怨荼毒。

哀哉勿重陈，回首诉力牧。
晚晴
王之道（宋代）

一舍麻城指顾中，远山横翠慰吾悰。
劳生艰险今尝遍，休把狂言吓老翁。
减字木兰花 前题
钟筠（清代）

菱花娇映。巧画娥眉难与并。上苑花开。无数飞红逐浪回。

融融苑气。袅袅芙蕖初出水。燕语流香。寂寞重门春恨长。
桃源忆故人
熊象慧（清代）

窗前忽洒潇潇雨。对此暗添愁绪。点点何曾少住。况有芭蕉树。

子规啼断人何处。芳草远迷归路。帘卷落花无数。又是春将暮。
钱起居挽辞二首
苏颂（宋代）

制策词科世得贤，谏垣书殿继为联。
皂囊封奏名宏议，丹扆书箴著旧篇。
朝许臧孙为有后，人嗟贾傅不遐年，
一门盛美时难及，家学于今令子传。
牙屯堡军夜
彭玉麟（清代）

堠火横烧烈焰红，敌人四面路皆通。心惊刁斗连宵击，腰击椰瓢屡日空。

野灶烟炊苗妇笋，营门月冷武侯松。夜深巡视三军睡，头枕征鞍手挽弓。
用王微之韵和酬即事书怀
王安石（宋代）

秦惜逝者耋，晋嘉良士休。
古人皆好乐，哀此岁月遒。
嗟我抱愁毒，残年自羁囚。
但为兔得蹄，非复天上鸥。
虽知林塘美，欲往辄回輈。
名园一散策，笑语随觥筹。
探题绕梅花，高咏接应刘。
宿雨洗荒堑，寒蛟沈老湫。
沿洄信画舸，归路子城幽。
冬风不改绿，忽见新阳浮。
欢事去如梦，嘉时念难留。
明发得君句，谓将读前游。
语我饮倡乐，不如诗献酬。
淮洲奏锺鼛，雅刺德不犹。
文墨有真趣，荒淫何足收。
来篇信时女，窈窕众所求。
兹理傥可谐，华簪为君抽。
次韵李丞相园亭二首 其二
张守（宋代）

疏泉斸石寄高怀，仙药名花取意栽。履道醉吟齐步武，平泉景物付云来。

菰蒲雨洗双池净，松竹风传万壑哀。怪底茅斋频下榻，故时宾客满翘材。
寄台州使君五首
舒坦（宋代）

使君家是八仙家，不负黄菁与紫霞。
麦陇儿童行竹马，月楼鼓角度梅花。
彩笺吟就云初合，玉局棋残月半斜。
闻说握兰消息近，星郎昨夜倍光华。
铜仁江舟中杂诗六首 其五
郑珍（清代）

烂石通纤路，荒塘落堠泥。潮收沙露尾，桨过水生脐。

鱼翠閒閒立，鹪青闪闪低。劳生惭对汝，方忆漆园妻。
腊梅二首 其一
张镃（宋代）

金谷园中夜罢炊，照花滴腊上林枝。清芬更比寒梅耐，不是蜂房借蜜脾。
代寿安宣相
程公许（宋代）

帝佑炎图保中光，风云嘉会契千龄。
石田旱叹须膏泽，蛰户队凝耸震霆。
审象岩间同说命，绝韦圣处见义经。
立谈解使枭羹烂，余事能空兔窟腥。
岌岌危机还奠枕，恢恢游刃发新硎。
坐令含哺娱黄耇，忍使供徭困白丁。
河带已知申汉誓，云和聊复访湘灵。
归来旌节华仁里，寄傲壶觞等大庭。
天厌游氛侵土国，风传飞羽警连亭。
汗颜何限指空血，胶柱谁云瑟可听。
斧钺重开都督府，緌绅盛集小朝廷。
白波坐压风涛汹，黄纸恩浓雨露泠。
重与蜀民司命脉，定知天陛渴仪形。
着高病包棋难活，事定端如醉得醒。
万里车书宁久隔，三边鼙鼓励几时停。
西南屹立擎天柱，子午长驱建屋瓴。
会见舆图恢故境，便纡公衮坐头听。
无穷寿福由忠赤，不朽功名付汗青。
自笑此生同塞马，若为有幸列侯鲭。
诵诗起为苍生驾，南极星环帝座星。
戒杀八首 其五
吕本中（宋代）

纵犬使杀鼠，鼠窘生百畏。其饥使之出，此亦有何罪。

犬鼠俱可杀，莫计有无功。苟以无功死，还与杀犬同。
题终南翠微寺空上人房
孟浩然（唐代）

一作题终南翠微寺
翠微终南里，雨後宜返照。
闭关久沈冥，杖策一登眺。
遂造幽人室，始知静者妙。
儒道虽异门，云林颇同调。
两心喜相得，毕景共谈笑。
暝还高窗眠，时见远山烧。
缅怀赤城标，更忆临海峤。
风泉有清音，何必苏门啸。
寒食游压沙寺雨中席上偶作 其二
文彦博（宋代）

沙路无泥地侧金，满园香雪照琼林。一枝带雨樽前看，还是去年寒食心。
柳眼
安福郡主（明代）

一段风流态，青青独可亲。
沿堤看去客，融水望归人。
滴露如虫泣，含烟似頞颦。
半开还半合，窥尽满江春。
进退格寄张功父、姜尧章
杨万里（宋代）

尤萧范陆四诗翁，此後谁当第一功。
新拜南湖为上将，更差白石作先锋。
可怜公等俱痴绝，不见词人到老穷。
谢遣管城侬已晚，酒泉端欲乞移封。
冬日野外
宋祁（宋代）

朔吹低凝野，层阴迥匝天。
叶飘霜外柳，烟山烧馀田。
晼晚流芳后，峥嵘急景前。
平生鱼鸟志，宁免为留连。
用韵答蔡克智暨王节推
祁顺（明代）

小洞烟霞深复深，流光过眼日骎骎。生平不善谋身计，纵老犹存许国心。

南郭滥竽应似昔，西山拄笏最宜今。劳君佳句开岑寂，恍惚重闻大雅音。
端午贴子词·皇后阁五首
周麟之（宋代）

绕臂长生缕，无非柘馆丝。
还因袗絺绤，深念葛覃诗。
奉和大梁相公同张员外重九日宴集
裴夷直（唐代）

重九思嘉节，追欢从谢公。酒清欺玉露，菊盛愧金风。

不待秋蟾白，须沈落照红。更将门下客，酬和管弦中。